Victoria Velasquez (EL), 2024-03-14:
Vi har jo alle sammen forskellige metoder til at gribe det an, når vi får et lovforslag på vores bord.
Jeg kan godt lide først at danne mig et hurtigt overblik over lovforslaget, inden jeg dykker ned i det, ved også at se på, hvad det er, høringssvarene kommer med.
Da jeg første gang, jeg lige kiggede, kunne se, at alle de organisationer, som repræsenterer storkapitalen – altså er repræsentanter for de virksomheder, som potentielt kan have en dominerende stilling – er imod forslaget, og samtidig kunne se, at samtlige aspekter af det er noget, som Forbrugerrådet Tænk støtter fuldt ud, må jeg indrømme, at jeg allerede der faktisk ikke blev overrasket over, hvor Enhedslisten kom til at ligge, efter at vi gravede os dybere med i lovforslaget.
Så lad os gøre det.
Selve lovforslaget indeholder flere forslag til forbedringer af konkurrencen.
Og når der bliver sagt den her ting om, at noget er godt for konkurrencen, skal man være kritisk, for det kan betyde flere ting.
Der er nogle ting, der kan være gode, og nogle ting, der kan være dårlige.
Det kommer lidt an på, hvem man er.
Konkurrence er ikke nødvendigvis ubetinget en god ting.
Det kan også betyde, at det medfører tab af produktkvaliteten; det kan betyde en øget belastning af klimaet og miljøet; det kan betyde, at man trykker lønnen for dem, der arbejder der.
Men den type konkurrence, som vi regulerer her, altså den, hvor virksomheder skal begrænses i muligheden for at opnå det, vi kalder markedsdominans, er en god konkurrence.
Det er den type konkurrence, som er god for forbrugeren; det er den type konkurrence, der sikrer, at store danske virksomheder som eksempelvis Novo Nordisk ikke uhæmmet bare kan tage de priser, som de vil – tage overpriser i årevis for deres nye medicin – fordi der også er andre spillere på markedet, som kan tage konkurrencen op.
Det her lovforslag skal give Konkurrence- og Forbrugerstyrelsen en større værktøjskasse til at kunne undersøge fusioner og sikre, at virksomheder ikke hæmmer konkurrencen til skade for forbrugerne.
Som det står i lovforslaget, er formålet overordnet at sikre mere effektiv konkurrence med en styrket håndhævelse i tilfælde, hvor konkurrencen kan være begrænset, men hvor Konkurrence- og Forbrugerstyrelsen ikke efter de gældende regler har mulighed for at gribe effektivt ind.
Lovforslaget åbner også for, at konkurrencemyndighederne kan foretage yderligere efterforskning og udstede påbud til gavn for forbrugerne, og åbner for, at myndighederne får mere kontrol med de største spillere på de forskellige markeder.
Det er absolut noget, som vi kan bakke rigtig varmt op om.
Det giver mening, at ministeriet har søgt inspiration i vores nabolande, da der ikke er nogen grund til, at vi opfinder helt nye systemer til vores egen lille boble, når andre, eksempelvis Storbritannien, har relevante erfaringer, som vi kan høste.
Jeg tror nu nok, at det her forslag er relevant, selv om det er blevet debatteret, om man skal vente og udskyde det.
For selv om jeg kan læse i høringssvarene fra industrierne, at de mener, at det er lidt for hurtigt, så er der her et behov for ikke at presse priserne for højt op.
Vi ved, at det virker i Storbritannien, Tyskland og Norge, så jeg synes i hvert fald, at det er værd at prøve, om ikke også det gør det i Danmark.
Enhedslisten støtter forslaget.